Iulianus Ries
Iulianus Ries (Iulianus Rhaetius), sive vulgo Julien Ries, natione Belga, natus in vico Fouches, haud procul ab antiqua urbe Romana Orolauni die 19 Aprilis anno 1920, mortuus die 23 Februarii 2013 Turnaci, fuit anthropologus, theologus, religionum historicus et cardinalis Sacrae Ecclesiae Romanae. Factus doctor philosophiae necnon historiae, docuit ipse in Universitate Catholica Lovaniensi ab anno 1960. Factus est professor emeritus historiae religionum anno 1990. Ab anno 1979 ad annum 1985 socius erat Consilii Pontificalis ad dialogum inter religiones favendum. Magis quam 680 scripta edidit de historia religionum et de anthropologia religiosa cuius scientiae conditor esse reputatur. Anno 2009 omnem bibliothecam tam manuscriptam quam typographicam dono dedit Universitati Catholicae sacri Cordis Mediolanensi. Die 18 Februarii 2012 papa Benedictus XVI eum cardinalem fecit.